
HALLGATÓI MEGÉLHETÉSI INDEX A FELSŐOKTATÁSBAN RÉSZT VEVŐ HALLGATÓK FOGYASZTÓI KOSARA, VALAMINT A REGIONÁLIS MEGÉLHETÉSI INDEXEK BEMUTATÁSA – MÓDSZERTANI ALAPOK ÉS EMPIRIKUS KUTATÁS

Dolgozatomban a felsőoktatásban részt vevő hallgatók havi kiadásait vizsgálom, a hat legnagyobb
magyar város gazdaságtudományi képzésein résztvevő hallgatóinak válaszai alapján.

Dolgozatomnak kettős célja van: elsősorban egy olyan módszertant építek fel és mutatok be,
amely segítségével meghatározható a hallgatói fogyasztói kosár, valamint összehasonlíthatóak a
különböző városokban tanuló hallgatók kiadásai. Másodsorban konkrét számszerű becsléseket
végzek a 2011/12-es adatokra támaszkodva és elkészítem a fogyasztói kosarat valamint a területi
árindexeket.

Az eredmények egyértelműen alátámasztják a regionális különbségeket: átlagosan a fővárosban a
legdrágább a hallgatók élete, a különböző vidéki városokban pedig 10-20%-kal kevesebb pénzből is
elérhető ugyanaz a fogyasztás.

A kutatás számos ponton továbbfejleszthető, kiterjeszthető több városra és képzési területre. A
dolgozat egyben elméleti megalapozását adja egy olyan alkalmazásnak is, mely segítségével a
lakossági igényeknek megfelelő, testre szabható területi összehasonlítások is készíthetőek.



